钦定古今图书集成/理学汇编/学行典/第182卷 > 乐颐
## 钦定古今图书集成/理学汇编/学行典/第182卷 > 乐颐

按《齐书孝义传》：“乐颐，字文德，南阳涅阳人。世居南郡。
少而言行和谨，仕为京府参军。父在郢州病亡，颐忽
思父涕泣，因请假还。中路果得父凶问，颐便徒跣号
咷，出陶家后渚，遇商人附载西上，水浆不入口数日。
尝遇病，与母隔壁，忍痛不言，啮被至碎，恐母之哀己
也。湘州刺史王僧虔引为主簿，以同僚非人，弃官去。”
吏部郎庾杲之尝往候颐，为设食，枯鱼菜菹而已。杲
之曰：“我不能食此。”母闻之，自出常膳鱼羹数种。杲之
曰：“卿过于茅季伟，我非郭林宗。”仕至郢州治中，卒。